text: Asylansøgere truer med nye protester i Haderslev
  29 februar 2016 kl. 21.38
  Asylansøgerne fra teltlejren på Vilstrupvej i Haderslev truer med nye protester over forholdene i teltlejren. 
  Der er endnu ikke ro ved asylcentret på Vilstrupvej. Asylansøgerne på asylcentret ved beredskabscentret i Haderslev fortsætter nemlig deres protester. Tidligere på aftenen truede de således med at spærre vejen på ny, ligesom flere asylansøgere gjorde klar til at sove på fortovet, ligesom de gjorde i weekenden.
  Politiet fik dog hurtigt opløst protesterne, da de begyndte at tjekke asylansøgernes id. Her til aften er der derfor forholdsvis roligt omkring asylcentret, oplyser Syd- og Sønderjyllands Politi til TV SYD.
  - Vi har været præventivt tilstede ved asylcentret i løbet af aftenen, bekræfter Ivan Gohr Jensen fra Syd- og Sønderjyllands Politi.
  Beboerne på asylcentret har siden fredag i sidste uge protesteret dagligt over forholdene i teltlejren, og i weekenden demonstrerede asylansøgerne deres utilfreds med forholdene i lejren ved at lægge sig på vejen ude foran centeret. Vilstrupvej var i den forbindelse spærret i adskillige timer.
  